湖上閒賦
作者：黄裳
朝代：宋

paragraphs: 錢塘吳之雄，西湖乃其貳。
晴虛混高下，寒光墮蒼翠。
俯仰睨澄澈，融結會幽邃。
日月司晦明，烟雲管開閉。
樓閣生有無，塵凡換奇異。
素藹俄包藏，物象已非二。
中有虛一子，四顧銀色世。
雲罅漏餘晷，稍盛却陰翳。
遽回天漢明，收攝何所置。
近影認遙碧，故態獻新媚。
振羽鷺初起，一葦出天際。
大巧現奇畫，人歡發幽思。
杖履秋林深，弦管春波細。
名字人不知，閒藏洞霄吏。